Pasgebore baba in plastieksak by universiteit gevindArgieffoto Die liggaam van ŉ pasgebore baba is Vrydag in ŉ plastieksak op die Ibika-kampus van die Walter Sisuslu-universiteit in die Oos-Kaap gevind. Kapt. Jackson Manatha, woordvoerder van die polisie, het gesê ŉ veiligheidswag wat Vrydagaand aan diens was, het onraad vermoed toe ŉ hond aan die plastieksak in die asblik begin trek het. “Toe die hond die plastieksak uit die asblik lig het die veiligheidswag die liggaampie gesien. Hy het ondersoek ingestel, en gesien dis ŉ pasgebore baba,” sê Manatha. Hy sê die veiligheidswag het die polisie ontbied, wat die baba na ŉ lykshuis geneem het. Manatha sê ŉ saak van verberging van geboorte is oopgemaak, maar niemand is nog in verband met die voorval in hegtenis geneem nie. Die polisie het versoek dat enigiemand met meer inligting die misdaadnoodlyn moet skakel by 0860 010 111.